b'\n_START_ARTICLE_\nRik\xc5\xa1a\n_START_PARAGRAPH_\nR\xc3\xadk\xc5\xa1a je vozilo, ki ga poganja \xc4\x8dlovek z vle\xc4\x8denjem. Po navadi je to dvokolnica z enim ali dvema sede\xc5\xbeema. Rik\xc5\xa1e so v Aziji uporabljali za prevoz pripadnikov vi\xc5\xa1jih dru\xc5\xbebenih slojev. V zadnjem \xc4\x8dasu so rik\xc5\xa1e v ve\xc4\x8d azijskih dr\xc5\xbeavah zaradi veliko nesre\xc4\x8d prepovedali._NEWLINE_Rik\xc5\xa1e, ki jih vle\xc4\x8de voznik, so v glavnem v Aziji zamenjale kolesne rik\xc5\xa1e. Tak\xc5\xa1ne rik\xc5\xa1e so obi\xc4\x8dajne tudi na zahodu, na primer v New Yorku. V Londonu jih imenujejo no\xc5\xbeni taksiji (pedicabs), v San Diegu pa dvokolesni taksiji (bike taxis). Tudi za tak\xc5\xa1ne vrste vozil se rabi izraz rik\xc5\xa1a, vendar se \xc4\x8dlanek izklju\xc4\x8dno ukvarja z rik\xc5\xa1ami, ki jih vle\xc4\x8dejo vozniki._NEWLINE_Beseda \xc2\xbbrik\xc5\xa1a\xc2\xab\xc2\xa0izhaja iz japonske besede d\xc5\xbeinriki\xc5\xa1a (\xe4\xba\xba\xe5\x8a\x9b\xe8\xbb\x8a, \xe4\xba\xba d\xc5\xbein - \xc4\x8dlovek, \xe5\x8a\x9b riki - mo\xc4\x8d ali sila, \xe8\xbb\x8a \xc5\xa1a - vozilo), kar dobesedno pomeni \xc2\xbbvozilo na \xc4\x8dlove\xc5\xa1ki pogon\xc2\xab.\n_START_SECTION_\nZgodovina\n_START_PARAGRAPH_\nSlika Claudea Gillota \xc2\xbbLes deux carrosses\xc2\xab\xc2\xa0iz leta 1707 ka\xc5\xbee dvokolnici, podobni rik\xc5\xa1am, v sme\xc5\xa1nem prizoru. Tak\xc5\xa1ne dvokolnice, znane kot vinaigrettes, zaradi podobnosti s samokolnicami pridelovalcev vinskega kisa, so bile v rabi na pari\xc5\xa1kih ulicah v 17. in 18. stoletju._NEWLINE_Rik\xc5\xa1e so se prvi\xc4\x8d pojavile na Japonskem okoli leta 1868, na za\xc4\x8detku obnove Meid\xc5\xbei. Kmalu so postale priljubljen na\xc4\x8din prevoza, saj so bile hitrej\xc5\xa1e od predhodnih palankinov. Tudi \xc4\x8dlove\xc5\xa1ko delo je bilo veliko cenej\xc5\xa1e od rabe konjev._NEWLINE_Morebitni izumitelj rik\xc5\xa1e nam ni znan. Nekateri ameri\xc5\xa1ki viri navajajo kova\xc4\x8da Alberta Tolmana, ki naj bi menda izna\xc5\xa1el rik\xc5\xa1o okoli leta 1848 v Worcestru, Massachusetts za nekega misijonarja. Drugi viri trdijo, da je Jonathan Scobie (ali Jonathan Goble), ameri\xc5\xa1ki baptisti\xc4\x8dni duhovnik in misijonar na Japonskem, izumil rik\xc5\xa1o okoli leta 1869 za prevoz svoje invalidne \xc5\xbeene po jokohamskih ulicah. Tretji viri menijo, da je izumitelj rik\xc5\xa1e Izumi Josuke, restavrator v Tokiu, leta 1869._NEWLINE_Spet drugi navajajo, da je rik\xc5\xa1o izdelal ameri\xc5\xa1ki baptisti\xc4\x8dni duhovnik leta 1888. To je brez dvoma napa\xc4\x8dno, saj je v \xc4\x8dlanku dopisnik New York Timesa leta 1877 navedel, da so bile tedaj \xc2\xbbd\xc5\xbein-riki-\xc5\xa1e\xc2\xab\xc2\xa0\xc5\xbee priljubljeno prevozno sredstvo, in, da jih je verjetno izna\xc5\xa1el Ameri\xc4\x8dan med letoma 1869 in 1870._NEWLINE_Japonski viri velikokrat pripisujejo izum rik\xc5\xa1e Izumiju Josukeju, Suzukiju Tokud\xc5\xbeiru in Takajamu Kosukeju, ki naj bi jo izumili leta 1868 na podlagi konjskih ko\xc4\x8dij, ki so se malo pred tem pojavile na tokijskih ulicah. Leta 1879 je tokijska uprava izdala dovoljenje za gradnjo in prodajo rik\xc5\xa1 tem trem mo\xc5\xbeem. Na vsaki licenci za delujo\xc4\x8do rik\xc5\xa1o je moral biti tudi pe\xc4\x8dat enega od teh treh izumiteljev._NEWLINE_V letu 1872 so v Tokiu uporabljali 40.000 rik\xc5\xa1. Kmalu so postale zelo poceni javno prevozno sredstvo na Japonskem._NEWLINE_Okoli leta 1880 so se rik\xc5\xa1e pojavile v Indiji, najprej v Simli, 20 let kasneje pa v tedanji Kalkuti. Najprej so jih uporabljali kitajski trgovci za prevoz blaga. Leta 1914 so Kitajci zaprosili za dovoljenje za rabo rik\xc5\xa1 za prevoz ljudi. Kmalu zatem so se rik\xc5\xa1e pojavile v mnogih velikih mestih Jugovzhodne Azije. Vleka rik\xc5\xa1e je bila velikokrat prva slu\xc5\xbeba kmetov, ki so se preselili v ta mesta.'